CELEX: 32018R1531
Language: bg
Date: 2018-10-10 00:00:00
Title: Регламент за изпълнение (ЕС) 2018/1531 на Комисията от 10 октомври 2018 година относно класирането на някои стоки в Комбинираната номенклатура

15.10.2018   
               
               
                  BG
               
               
                  Официален вестник на Европейския съюз
               
               
                  L 257/7
               
            
         РЕГЛАМЕНТ ЗА ИЗПЪЛНЕНИЕ (ЕС) 2018/1531 НА КОМИСИЯТА
         от 10 октомври 2018 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 10 октомври 2018 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране
                        (Код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        Плоско, гъвкаво изделие, произведено от листове пластмаса от вида с въздушни мехурчета, с кръгла форма и диаметър приблизително 305 cm.
                        Изделието е представено като покривало за басейн или детски басейн, което да поддържа оптимална температурата на водата и да пази басейна от замърсяване.
                        Вж. изображенията (*1).
                     
                     
                        3926 90 92 
                     
                     
                        Класирането се определя от общи правила 1 и 6 за тълкуване на Комбинираната номенклатура и от описанието на кодове по КН 3926 , 3926 90  и 3926 90 92 .
                        Изключва се класиране на изделието в позиция 9506  като част или принадлежност за басейн или детски басейн, тъй като по смисъла на забележка 3 към глава 95 изделието не може да бъде определено като изключително или главно предназначено за басейни или детски басейни. Освен това изделието не може да се счита за част или принадлежност за басейн или детски басейн от позиция 9506 , защото то не е абсолютно необходимо за функционирането на басейна или детския басейн, не адаптира тези басейни към особени операции, нито пък им дава допълнителни възможности или им позволява да осигуряват изпълнението на особена функция, свързана с главната им функция, която е тази на басейни и детски басейни (вж. решението на Съда от 16 юни 2011 г. по дело Unomedical, C-152/10, ECLI:EU:C:2011:402, точки 29 и 36). Басейнът или детският басейн не може да бъде използван, когато е покрит.
                        Изключва се класиране като „плочи, листове, фолио, пластини и ленти“ в позиции 3920  или 3921  по силата на забележка 10 към глава 39, защото изделието е изрязано в кръгла форма, вместо да е неизрязано или изрязано в правоъгълна форма.
                        Следователно изделието трябва да бъде класирано според материала, от който е направено, в код по КН 3926 90 92  като „други изделия от пластмаси, произведени от листове“.
                     
                  
               
            
               (*1)  Изображенията са само за информация.